SL Uradni list Evropske unije C 208/8

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 208/08

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„TRADITIONAL CUMBERLAND SAUSAGE“

ES št.: UK-PGI-0005-0715-11.08.2008

ZGO ( X ) ZOP ( )

1. Ime:

„Traditional Cumberland Sausage“

2. Država članica ali tretja država:

Združeno kraljestvo

3. Opis kmetijskega proizvoda ali živila:

3.1 Vrsta proizvoda:

Skupina 1.2: Mesni proizvodi (kuhani, soljeni, dimljeni itd.)

3.2 Opis proizvoda, za katerega se uporablja ime iz točke 1:

Klobasa „Traditional Cumberland Sausage“ je spiralno zavita začinjena klobasa iz svinjine. Njena posebnost je, da ni povezana z drugimi klobasami, temveč je dolga in spiralno zavita.

„Traditional Cumberland Sausage“ je, ko je iztegnjena, valjaste oblike, vendar je končni izdelek zavit, tako da ima značilno spiralno obliko. Ima grobo teksturo, ki je na splošno rožnate barve, in ima vidne lise začimb. Klobase se prodajajo v različnih velikostih in težah ter po različnih poteh, vključno s tradicionalnimi mesnicami, supermarketi, delikatesami in lokali, kjer ponujajo hrano.

Sestavine „Traditional Cumberland Sausage“ so:

— svinjsko meso brez kosti – najmanj 80 %,

— prepečenec – lahko vsebuje testo na osnovi pšenice, krompirjev škrob, riževe kosmiče, piro, sojin zdrob in prepečenec brez glutena – ne sme presegati 8 %,

— voda/led – ne sme presegati 13,5 %,

— začimbe – beli poper, črni poper, sol, timijan, žajbelj, muškatni orešek, muškatni cvet, pekoča paprika – ne smejo presegati 4,5 %.

Količine uporabljenih sestavin se pri različnih mesarjih razlikujejo, vendar se je treba držati naslednjih fizičnih in tehnoloških značilnosti,

— premer klobase mora biti najmanj 20 mm, da se doseže značilna groba tekstura,

— mesa mora biti najmanj 80 %, koža in hrustanec pa morata biti odstranjena,

— maksimalna vsebnost vode je 5 %,

— minimalna vsebnost proteinov je 15 %,

— maksimalna vsebnost maščobe je 20 %,

— tkiva za vezavo sme biti največ 11 %,

Klobase „Traditional Cumberland Sausage“ so izdelane iz kosov svinjine brez kosti in iz svinjskega sala. Svinjini se odstranita koža in hrustanec, kosi mesa brez kosti pa se sesekljajo v sekljalniku za meso ali včasih ročno. Če se uporablja sekljalnik za meso, je treba uporabiti rezalno ploščo z odprtinami, katerih premer ne sme biti manjši od 4,5 mm. S tem minimalnim premerom se zagotovi grobo rezana tekstura, ki je značilna za klobase „Traditional Cumberland Sausage“.

Mleta svinjina se nato premeša, pogosto kar z rokami, lahko pa tudi z mehanskim mešalnikom, čeprav je uporaba bobna z noži ali podobnih sekljalnikov prepovedana, ker bi sicer končni izdelek postal nesprejemljivo emulgiran.

V sesekljano svinjino se doda prepečenec, ledena voda ozirom led in začimbe ter se vse skupaj zmeša. Čas mešanja je odvisen od vrste uporabljene opreme. Prepečenec je lahko iz testa na osnovi pšenice, čeprav lahko vsebuje krompirjev škrob, riževe kosmiče, piro ali sojin zdrob. Količina začimb je odvisna od posameznih receptov mesnic, vendar se smejo uporabiti samo kombinacije naslednjih začimb:

— beli poper,

— črni poper,

— sol,

— timijan,

— žajbelj,

— muškatni orešek,

— muškatni cvet,

— pekoča paprika.

Kombinacija dovoljenih zelišč in začimb se lahko spreminja od mesnice do mesnice, vendar je okus klobase „Traditional Cumberland Sausage“ precej pikanten zaradi velike količine popra, ki ga spremlja močen okus zelišč.

Mešanica se prenese v stroj za polnjenje klobas, s katerim se mešanica polni v črevo za klobase. Klobase se polnijo tako, da se črevo ročno namesti na tulec stroja. Tok mesa se regulira ročno. Uporabiti je treba naravna svinjska čreva, ki so debelejša od jagnječjih, zato je premer klobas relativno velik. Umetnih črev se ne sme uporabljati, ker ne veljajo za tradicionalna.

Klobase se pustijo nevezane in se prodajajo po teži. Običajno se označujejo kot klobasa v zvitku, na embalaži in na pultih v mesnicah. Ena glavnih značilnosti „Traditional Cumberland Sausage“ je, da ima neprekinjeno valjasto obliko.

3.3 Surovine (samo za predelane proizvode):

Kosi mesa se lahko vzamejo s katerega koli dela svinje, vendar je treba paziti, da mesa ni manj kot 80 %. Meso, uporabljeno za pripravo klobase „Traditional Cumberland Sausage“ mora biti grobo sekljano, imeti mora grobo teksturo in biti polnjeno v naravno svinjsko črevo. Meso lahko izvira iz kraja, ki je zunaj geografskega območja, vendar ne sme vsebovati kože, hrustanca, kože s salom, drobovja ali kakršnih koli ostankov predhodno mehansko obdelanega mesa.

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Proizvodnja, predelava in priprava „Traditional Cumberland Sausage“ se morajo izvajati v grofiji Cumbria, vključno s pripravo surovin, kot so:

— sekljanje mesa,

— dodajanje soli in drugih sestavin, vključno z začimbami,

— mešanje in gnetenje sestavin,

— polnjenje naravnih svinjskih črev,

— oblikovanje.

3.6 Posebna pravila za rezanje, ribanje, pakiranje itd.:

—

3.7 Posebna pravila za označevanje:

—

4. Jedrnata opredelitev geografskega območja:

Grofija Cumbria (ki obsega stare grofije Cumberland, Westmorland in dele Severnega Lancashira in Severnega Yorkshira).

5. Povezava z geografskim območjem:

5.1 Posebnost geografskega območja:

Večina kmetij in veliko gospodinjstev na tem območju je vzrejalo manjše število prašičev za lastne potrebe, ta tradicija pa se je nadaljevala do petdesetih let dvajsetega stoletja.

Klobasa „Traditional Cumberland Sausage“ je bila prvotno iz mesa domačega cumberlandskega prašiča, ki je bil najprej križan s pasmo Large White, nato pa se je razvijal naprej v hladnem, vlažnem podnebju grofije. Cumberlandski prašič je bil nižje telesne rasti in težji kot prašič pasme Large White, na hrbtu je imel debelo plast maščobe, pa tudi težjo čeljust ter širša pleča in hrbet. Cumberlandski prašič je v zgodnjih šestdesetih letih dvajsetega stoletja izumrl, vseeno pa je zgodovinsko povezan s proizvodnjo cumberlandske klobase.

V pristanišče Whitehaven so v osemnajstem stoletju prihajale eksotične začimbe in v tem času je mesto kot tretja največja luka v Združenem kraljestvu uspevalo po zaslugi trgovine med Severno in Južno Ameriko in Afriko. Takrat so na območje, zdaj poznano kot Cumbria, prvič prispeli črni poper, ingver in muškatni orešek pa tudi živila, kot sta melasa in rum. To je razlog, da so številne danes dobro znane regionalne specialitete, kot so klobasa Cumberland Sausage, ingverjev kruh Grasmere Gingerbread in pecivo Kendal Mint Cake, narejene z začimbami ali na osnovi sladkorja.

Proizvodnja klobase „Traditional Cumberland Sausage“ zahteva veliko ročnih spretnosti, kot so čiščenje in priprava naravnih svinjskih črev, pravilen izbor različnih kosov svinjine, ki zagotavljajo, da bo mesa v končnem proizvodu 80 % ali več, in dodajanje pravilnih količin zelišč in začimb, da se zagotovi pravilna aroma klobase. Konsistenca in mešanica morata biti pravilni, naravna prašičja čreva se polnijo strojno, potek polnjenja pa se regulira ročno. Vse te veščine so se razvile na tem območju in se prenašale iz generacije v generacijo, tako da se je ohranila tradicionalna izdelava teh klobas.

5.2 Posebnost proizvoda:

Klobasa vsebuje zelo veliko mesa, ima grobo sekljano teksturo in je zelo pikantna. Tradicionalna izdelava se je razvila v osemnajstem stoletju, ko so na to območje prihajale eksotične začimbe. Premer klobase je velik in njena posebnost je neprekinjena spiralna oblika.

Cumbrijske mesnice še naprej izdelujejo to posebno lokalno specialiteto in uporabljajo recept, ki se je prenašal skozi številne generacije, ves čas pa ohranja tradicionalne značilnosti, ki se kažejo v njeni velikosti in obliki.

Klobasa „Traditional Cumberland Sausage“ je poznana zaradi svojega edinstvenega okusa, teksture in tradicionalne oblike. Obstajajo zapisi iz sredine devetnajstega stoletja, da so jo na kmetijah in v gospodinjstvih obešali skupaj s šunko, slanino in jo napol posušili, da se je ohranila dlje časa. Klobaso so potem lahko kuhali ali narezali in uživali kot salamo. Nevezan in širok premer klobase je bil potreben, da se klobasa med sušenjem ne bi presušila.

Klobasa „Traditional Cumberland Sausage“ je bila včasih veliko bolj začinjena in kljub temu, da je danes manj, je še vedno pikantnejša kot druge britanske klobase.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

Klobasa je tesno povezana s Cumbrio. Lokalno izročilo omenja, da so izvirno klobaso v šestnajstem stoletju prinesli priseljeni nemški rudarji. Obstajajo številne teorije o izvoru njene posebne oblike. Ena pravi, da so v elizabetinskem obdobju to obliko uvedli nemški rudarji, ker jih je spominjala na mesnate klobase, ki so jih imeli v Nemčiji.

Izvirna „Traditional Cumberland Sausage“ se je izdelovala iz mesa domačega cumberlandskega prašiča vse do zgodnjih šestdesetih letih dvajsetega stoletja, ko je ta izumrl, zgodovinsko pa je vseeno povezan s proizvodnjo cumberlandske klobase.

Večina kmetij in veliko gospodinjstev na tem območju je do petdesetih let dvajsetega stoletja vzrejalo manjše število prašičev, kar je zadostovalo za lastne potrebe. Proti jeseni so prašiče zaklali in vse njihove dele uporabili kot sveže meso, prekajene ali nasoljene izdelke ali predelane v klobase.

Klobasa „Traditional Cumberland Sausage“ je regionalna specialiteta Cumbrie, ki je ves čas ohranila svojo posebno kakovost in že dolgo uveljavljen sloves. Priznani kuharji in pisci knjig o hrani iz vse države jo cenijo in iščejo zaradi njene grobe teksture in posebne spiralne oblike.

Sklic na objavo specifikacije:

(Člen 5(7) Uredbe (ES) št. 510/2006)

http://www.defra.gov.uk/foodfarm/food/industry/regional/foodname/products/documents/cumberland-sausage-pgi.pdf

(1) UL L 93, 31.3.2006, str. 12.